P6_TA(2006)0098

Priprave na COP-MOP srečanja o biološki raznovrstnosti in varnosti (Curitiba, Brazilija)

Resolucija Evropskega parlamenta o pripravah na COP-MOP srečanja o biološki raznovrstnosti in varnosti (Curitiba, Brazilija)

Evropski parlament,

- ob upoštevanju osme konference pogodbenic (COP8) Konvencije ZN o biološki raznovrstnosti, ki bo potekala od 20. do 31. marca 2006 v Curitibi (Brazilija),

- ob upoštevanju tretjega srečanja pogodbenic (MOP3) Kartagenskega protokola o biološki varnosti, ki bo potekalo od 13. do 17. marca 2006 v Curitibi (Brazilija),

- ob upoštevanju sklepov Evropskega sveta v Göteborgu dne 15. in 16. junija 2001,

- ob upoštevanju člena 103(2) svojega Poslovnika,

A. ker je Konvencija ZN o biološki raznovrstnosti najobširnejši svetovni sporazum o zaščiti biološke raznovrstnosti in se zavzema za njeno ohranjanje in trajnostno uporabo ter za pošteno in pravično delitev koristi, ki izhajajo iz uporabe genskih virov, in ker jo je podpisalo 188 držav, vključno s 25 državami članicami EU ter Evropsko skupnostjo,

B. ker je Kartagenski protokol o biološki varnosti določil skupne minimalne standarde za čezmejne prenose spremenjenih živih organizmov in ga je ratificiralo 131 držav,

C. ker biološka raznovrstnost, vključno z gensko raznovrstnostjo, raznovrstnostjo vrst ter ekosistemov, predstavlja strukturo življenja ter je vir zdravja ljudi, kakovostnega življenja in blaginje ter je sama po sebi vrednota,

D. ker obstaja neposredna vez med ohranjanjem biološke raznovrstnosti in zagotavljanjem storitev, ki temeljijo na ekosistemih, kot so proizvodnja hrane, čiščenje vode, pretok hranilnih snovi in uravnavanje podnebja; ker se človeška potrošnja naravnih virov, uničevanje naravnega okolja, podnebne spremembe, prekomerno izkoriščanje prosto živečih vrst in netrajnostna ter nezakonita trgovina z divjimi živalskimi in rastlinskimi vrstami samo še povečuje, kar povzroča, da se storitve, ki temeljijo na ekosistemih, nahajajo v krizi,

E. ker so se podpisnice Konvencije ZN o biološki raznovrstnosti s sklepom CBD VI/26 in udeleženke svetovnega vrha o trajnostnem razvoju (WSSD) v Johannesburgu leta 2002 dogovorile o znatnem zmanjšanju stopnje izgube biološke raznovrstnosti do leta 2010,

F. ker se je Evropska skupnost zavezala k zaustavljanju izgube biološke raznovrstnosti do leta 2010,

G. ker resolucija generalne skupščine Združenih narodov A/RES 59/25 z dne 17. novembra 2004 poziva k nujnemu posredovanju in k preučitvi od primera do primera in na znanstveni osnovi, ki bo vključevala uporabo previdnostnega pristopa, začasne prepovedi škodljivih ribolovnih dejavnosti, vključno z ribolovom z vlečnimi mrežami, ki ima negativen vpliv na občutljive morske ekosisteme, vključno s podvodnimi grebeni, hidrotermalnimi vrelci ter hladnovodnimi koralami izven državne jurisdikcije, dokler ne bodo sprejeti primerni ukrepi za ohranjanje in upravljanje v skladu z mednarodnim pravom,

H. ker je nedavna ocena gozdnih virov, ki jo je podala Organizacija Združenih narodov za prehrano in kmetijstvo (FRA 2005), poudarila dramatično izginjanje zadnjih svetovnih prvobitnih gozdov, ter opozorila, da vsako leto na svetovni ravni izgine več kot 13 milijonov hektarjev gozdov,

I. ker se od sodelujočih na COP8 pričakuje ocena obveznosti, ki so bile zadane v delovnem programu o biološki raznovrstnosti gozdov, sklepih Konvencije ZN o biološki raznovrstnosti VI/22 in VII/28 glede trajnostne uporabe in potrošnje bioloških virov ter trgovanja z njimi kakor tudi z zakonodajo na področju gozdov in upravljanja z gozdovi ter ukrepov proti nezakoniti sečnji,

J. ker sklep V/5, oddelek III, Konvencije o biološki raznovrstnosti, sprejet na COP5 leta 2000, določa moratorij na testiranje na terenu in trženje tehnologije za omejevanje uporabe genskih zvrsti (V-GURT), usmerjene k preprečevanju kaljenja semen, ki izhajajo iz letine in so pridelane s pomočjo genskih snovi, ki povzročajo sterilnost,

K. ker bi uporaba genskega inženiringa za proizvajanje sterilnih semen prisilila kmetovalce k nakupu novih semen vsako sezono in bi to lahko ogrozilo varno preskrbo s hrano, zlasti v državah v razvoju; in ker bi takšni geni lahko okužili negensko spremenjene kulture kot rezultat navzkrižne oploditve in naključnega mešanja,

1. je zelo zaskrbljen nad upadanjem biološke raznovrstnosti in naraščajočo ekološko sledjo Evropske unije, ki vpliva na biološko raznovrstnost izven meja Evropske unije;

2. poziva Komisijo in države članice, da prevzamejo pobudo in pokažejo zavzetost, da s strinjanjem in uresničevanjem konkretnih ukrepov zavarujejo biološko raznovrstnost tako v svojih državah kot tudi na mednarodni ravni;

3. meni, da zahteve globalnega moratorija za testiranje na terenu in trženje tehnologije V-GURT med drugim zaradi ekoloških in socioekonomskih vplivov kot tudi škodljivih vplivov na biološko raznovrstnost, varno preskrbo s hrano in zdravje ljudi še niso bile izpolnjene;

4. poziva Komisijo in države članice, da:

- določijo posebne, merljive, dosegljive, realne in časovno omejene globalne cilje za pregled do leta 2010 zastavljenega cilja o biološki raznovrstnosti;

- gradijo in spodbudijo izvajanje nedavnih sklepov Konvencije o biološki raznovrstnosti o biološki raznovrstnosti gozdov in zaščitenih področij;

- dodelijo dodatna sredstva in razvijejo nove mednarodne mehanizme za financiranje in vzpostavijo globalno omrežje zaščitenih območij na kopnem do leta 2010 in na morju do leta 2012, s posebnim poudarkom na obsežnih nedotaknjenih ekosistemih, ki so bistveni za zaščito svetovne biološke raznovrstnosti;

- razvijejo stroge ukrepe za zagotavljanje trajnostne uporabe, potrošnje in trgovanja z biološko raznovrstnimi viri, izboljšanje uporabe zakonodaje o gozdovih in upravljanju z njimi, za boj proti nezakoniti sečnji in z njo povezano trgovino, ob upoštevanju priporočil iz resolucije z dne 7. julija 2005 o pospešitvi uresničevanja akcijskega načrta EU glede uveljavitve zakonodaje, upravljanja in trgovanja na področju gozdov (FLEGT) [1];

- uporabijo pobudo FLEGT in ostale podobne regionalne postopke, da okrepijo izvajanje ciljev Konvencije o biološki raznovrstnosti in prispevajo k uresničevanju razvojnih ciljev novega tisočletja Združenih narodov;

- zaščitijo morsko biološko raznovrstnost pred uničujočim ravnanjem, ki vpliva na občutljive morske ekosisteme, vztrajajo, da se na znanstveni osnovi in z vključitvijo previdnostnega pristopa obravnava začasna prepoved škodljivih ribolovnih dejavnosti, vključno z ribolovom z vlečnimi mrežami, ki ima negativen vpliv na občutljive morske ekosisteme, dokler ne bodo sprejeti primerni ukrepi za ohranjanje in upravljanje v skladu z mednarodnim pravom, ter poudarjajo, da je treba krepiti pristojnosti varovanja, ki jo imajo obstoječe regionalne organizacije za upravljanje ribištva (RFMO) in po potrebi ustanoviti nove RFMO;

- v dogovorjenem časovnem okviru razvijejo pravno obvezujoč instrument, da zagotovijo pošten in pravičen dostop in delitev koristi, ki izhajajo iz genetskih virov;

- zagotovijo lokalnim skupnostim in domorodnim ljudstvom, da se polno in učinkovito udeležijo pri izvajanju delovnega programa Konvencije o biološki raznovrstnosti;

- zavrača vse predloge, ki ogrožajo moratorij o testiranju na terenu in trženju tako imenovanih terminatorskih tehnologij, ki ga določa sklep V/5 Konvencije ZN o biološki raznovrstnosti z oceno posameznega primera ali odobritvijo tehnologije za omejevanje uporabe genetike;

- odločno zagovarja politiko EU, ki naj zahteva, da se ne sme dovoliti pridelava na prostem, kjer se uporablja tehnologija za omejevanje uporabe genetike, dokler se na pregleden način ne izvedejo natančne raziskave o ekoloških in socialno-ekonomskih vplivih ter kakršnih koli škodljivih učinkih na biološko raznovrstnost, varnost preskrbe s hrano in zdravje ljudi;

- zagotovijo razvoj pokazateljev biološke raznovrstnosti, ker je učinkovito izvajanje oteženo zaradi pomanjkanja jasnih podatkov o učinkovitosti ukrepov, ki so že sprejeti, in zaradi težavnosti prikaza podatkov o stanju biološke raznovrstnosti; in

- vztrajajo, dokler ni dosežen sporazum o strogih predpisih za dokumentacijo, ki spremlja pošiljke spremenjenih živih organizmov, da se lahko določi zakonitost uvoza spremenjenih živih organizmov v državi prejemnici in uvoznik lahko vzpostavi ustrezno sledljivost ter nadzoruje nenamenske izpuste v okolje in uporabo ter potrošnjo spremenjenih živih organizmov pri obdelani hrani in krmi;

5. obenem poziva Komisijo in države članice, da pospešijo napredek pri uresničevanju cilja Skupnosti o zaustavljanju izgube biološke raznovrstnosti, tudi z vključevanjem ciljev Konvencije o biološki raznovrstnosti v razvojno politiko EU in politiko pomoči, zlasti v prihodnjih državnih in regionalnih strateških dokumentih EUE, in odločno izboljšajo izvajanje direktiv EU o habitatih [2] in pticah [3] ter z njima povezano omrežje Natura 2000;

6. naroči svojemu predsedniku, naj to resolucijo posreduje Svetu in Komisiji ter pogodbenicam Konvencije ZN o biološki raznovrstnosti in Kartagenskega protokola o biološki varnosti.

[1] Sprejeta besedila, P6_TA(2005)0300.

[2] Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (UL L 206, 22.7.1992, str. 7).

[3] Direktiva Sveta 79/409/EGS z dne 2. aprila 1979 o ohranjanju prosto živečih ptic (UL L 103, 25.4.1979, str. 1).

--------------------------------------------------